Broj: 711-I-1476-P-315-19/20-03-19

Zagreb, 2. listopada 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa dužnosnika Milorada Pupovca, zastupnika u Hrvatskom saboru,** na 100. sjednici, održanoj 2. listopada 2020.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Milorada Pupovca, zastupnika u Hrvatskom saboru, neće se pokrenuti s obzirom da navodi iz zaprimljene prijave vezani uz okolnosti vršenja pritiska na suce i zatvorski sustav ne upućuju na moguću povredu odredbi ZSSI-a.**

Obrazloženje

Protiv dužnosnika Milorada Pupovca, zastupnika u Hrvatskom saboru, podnesena je dana 25. listopada 2019.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-3642-P-315/19-01-4., povodom koje se vodi predmet broj P-315/19.

U navedenoj prijavi prijavitelj ističe kako dužnosnik Milorad Pupovac vrši pritisak na suce, cijeli zatvorski sustav i kriminalističke djelatnike a sve kako njegov nećak ne bi odslužio zatvorsku kaznu. Podnositelj navodi kako se dužnosnik ne bi trebao miješati u pravosuđe te da je time prekoračio svoje ovlasti.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Povjerenstvo je uvidom u Registar dužnosnika utvrdilo da je Milorad Pupovac obnašao dužnost zastupnika u Hrvatskom saboru od 22.12.2011. do 28.12.2015., od 28.12.2015. do 14.10.2016., od 14.10.2016. do 22.7.2020. te ponovno od 22.7.202.g. Stoga je, povodom obnašanja navedene dužnosti, dužnosnik Milorad Pupovac obvezan postupati sukladno odredbama ZSSI-a.

Člankom 39. stavkom 1. ZSSI-a, propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. Sukladno stavku 4. istog članka Zakona, podnositelju prijave jamči se zaštita anonimnosti. O pokretanju ili nepokretanju postupka Povjerenstvo donosi pisanu odluku.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Sukladno članku 1. stavku 2. ZSSI-a, svrha toga Zakona je sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Postupci sukoba interesa protiv određenog dužnosnika pokreću se u skladu s propisanom svrhom ZSSI-a, ali vezano za određeno postupanje ili propust konkretnog dužnosnika u obnašanju njegove dužnosti, pa samim time, vezano za situaciju sukoba interesa u kojoj se našao konkretni dužnosnik odnosno vezano za počinjenje povrede neke od propisanih obveza, zabrana ili ograničenja, za koje je dužnosnik osobno odgovoran.

Podaci navedeni u neanonimnoj prijavi ne upućuju na konkretne povrede neke od odredbi ZSSI-a, odnosno na konkretno zabranjeno postupanje dužnosnika ili povredu načela obnašanja dužnosti niti upućuje da su privatni interesi utjecali na nepristranost i zakonitost obnašanja dužnosti zastupnika u Hrvatskom saboru. Slijedom navedenog, Povjerenstvo je podnositelja prijave dana 6. ožujka 2020.g. preporučeno poštom poslalo dopis kojim ga je izvijestilo kako iz same prijave ne proizlazi eventualna povreda odredaba ZSSI-a te je zatražilo dodatne podatke ili dokumentaciju koja bi upućivala na konkretnu povredu odredaba ZSSI-a ili na zabranjeno djelovanje dužnosnika.

Iz potvrde o primitku dostavljene Povjerenstvu razvidno je da je podnositelj prijave dopis Povjerenstva zaprimio dana 11. ožujka 2020.g, međutim, Povjerenstvu nikada nije dostavljena nadopuna podnesene prijave. S obzirom na navedeno, Povjerenstvo ističe kako navodi iz predmetne prijave ne upućuju na moguću povredu odredbi ZSSI-a počinjenu od strane prijavljenog dužnosnika.

Stoga, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Milorad Pupovac, elektronička dostava
2. Na znanje podnositelju prijave, poštom
3. Objava na internetskoj stranici Povjerenstva
4. Pismohrana